SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 249

**2021. gada 8. decembrī plkst. 10.00**

Attālināta sēde videokonferences formātā

Sēdē piedalās:

*komisijas locekļi:*

**Juris Rancāns – komisijas priekšsēdētājs**

**Edvīns Šnore – komisijas sekretārs**

**Ainārs Bašķis**

**Raimonds Bergmanis**

**Ivans Klementjevs**

**Ainars Latkovskis**

**Māris Možvillo**

**Mārtiņš Šteins – Iekšlietu ministrijas parlamentārais sekretārs**

**Atis Zakatistovs – Finanšu ministrijas parlamentārais sekretārs**

*uzaicinātās personas par 1. darba kārtības jautājumu:*

* Iekšlietu ministrijas valsts sekretāra vietnieks **Vilnis Vītoliņš**
* Valsts policijas Galvenās kārtības policijas pārvaldes Koordinācijas un kontroles pārvaldes Dienestu koordinācijas biroja galvenā inspektore **Inese Janušone**
* Tieslietu ministrijas Sodu izpildes tiesību nodaļas vadītāja **Kristīne Ķipēna**
* Tiesībsarga biroja Pilsonisko un politisko tiesību nodaļas juridiskā padomniece **Santa Tivaņenkova**

*Uzaicinātās personas par 2. un 3. darba kārtības jautājumu:*

* Pilsonības un migrācijas lietu pārvaldes priekšniece **Maira Roze**
* Pilsonības un migrācijas lietu pārvaldes Migrācijas nodaļas vadītāja **Ilze Briede**
* Iekšlietu ministrijas Juridiskā departamenta Starptautisko tiesību nodaļas juriste **Oļesja Pavļuka**
* Ārlietu ministrijas Konsulārā departamenta Konsulāri tiesisko jautājumu nodaļas vadītāja **Kristīne Rogule**
* Valsts robežsardzes Atgriešanas un patvēruma lietu nodaļas galvenā inspektore **Solvita Steļmaka**
* Ekonomikas ministrijas Analītikas dienesta vadītāja **Dace Zīle**
* Ekonomikas ministrijas Analītikas dienesta ekonomiste **Agnese Rožkalne**
* Kultūras ministrijas Sabiedrības integrācijas departamenta direktore **Jeļena Šaicāne,**
* Kultūras ministrijas Sabiedrības integrācijas departamenta Sabiedrības integrācijas un pilsoniskās sabiedrības attīstības nodaļas vecākā referente **Ilona Jekele,**
* domnīcas PROVIDUS pētnieces **Ieva Raubiško** un **Dārta Pelse**;

**Saeimas Juridiskā biroja vecākā juridiskā padomniece Līvija Millere un juridiskais padomnieks Mārtiņš Birģelis**

**Aizsardzības, iekšlietu un korupcijas novēršanas komisijas vecākā konsultante Ieva Barvika, konsultanti Egita Kalniņa, Inese Silabriede, Māris Veinalds un Brenda Veiskate**

**Sēdi vada:** komisijaspriekšsēdētājs J.Rancāns

**Sēdi protokolē:** konsultanteI.Silabriede

**Sēdes veids:** atklāta

Darba kārtība:

**1. Iespējamā komisijas iniciatīva grozījumiem Aizturēto personu turēšanas kārtības likumā.**

**2. Imigrācijas likums (1176/Lp13) 1. lasījums.**

**3. Savienības pilsoņu un viņu ģimenes locekļu ieceļošanas un uzturēšanās Latvijas Republikā likums (1177/Lp13) 1. lasījums.**

**4. Dažādi.**

J.Rancāns atklāj sēdi, konstatē tiešsaistē esošos komisijas locekļus un iepazīstina ar izskatāmo darba kārtību.

**1. Iespējamā komisijas iniciatīva grozījumiem Aizturēto personu turēšanas kārtības likumā.**

J.Rancāns informē, ka izskatāmais jautājums saistīts ar nepieciešamību pildīt Satversmes tiesā (turpmāk – ST) ierosināto lietu attiecībā uz aizturēto personu sadzīves apstākļu nodrošināšanu ar spilvenu un dvieli. Šis regulējums ir atšķirīgs no apcietinātām personām, līdz ar to ST ir atzinusi nepieciešamību normu pilnveidot, kas iespējams, iesniedzot Saeimā komisijas likumprojektu.

Dod vārdu Iekšlietu ministrijas (turpmāk – IeM) pārstāvjiem sagatavotā likumprojekta prezentācijai.

V.Vītoliņš atsaucas uz ST ierosināto lietu un komentē IeM sadarbībā ar Saeimas Juridisko biroju (turpmāk – JB) sagatavoto redakciju – grozījumus Aizturēto personu turēšanas kārtības likuma 7. pantā:

*“7. panta ceturtajā daļā:*

*izteikt 2. punktu šādā redakcijā:*

*“2) gultas matraci;”;*

*papildināt ar 3. un 4. punktu šādā redakcijā:*

*“3) segu un spilvenu, ja aizturēšanas laiks ietver sevī naktsmieru;*

*4) dvieli, ja nepieciešams (aizturētajam nav sava dvieļa un tas vajadzīgs lietošanai).”.*

*Likums stājas spēkā 2023. gada 1. janvārī.”*

V.Vītoliņš raksturo esošo situāciju par apstākļiem izmeklēšanas izolatorā un atzīmē, ka iespējams situāciju uzlabot, atkarībā no konkrētās situācijas personai izsniedzot ne tikai matraci un segu, bet arī spilvenu un dvieli. Atzīmē 3 dažādas personu grupas un viņu vajadzības atkarībā no atrašanās izmeklēšanas izolatorā ilguma:

- līdz 48 stundām – nepieciešams naktsmiers – sega un spilvens, kā arī dvielis, ja vajadzīgs iet dušā;

- uz dažām stundām līdz pārvešanai uz ieslodzījuma vietu – iespēja nomazgāt un noslaucīt rokas;

- atrašanās izolatorā līdz 7 dienām, lai veiktu izmeklēšanas darbības – nepieciešami sega, spilvens un dvielis.

Šobrīd persona uz izolatoru var ņemt līdzi savu dvieli, bet gadījumos ja tā nav, un persona vēlas nomazgāties, tai tiek izsniegti papīra dvieļi. Likuma līmenī tas nav noregulēts, bet tādas normas atrodamas Apcietināto personu turēšanas kārtības likumā.

Piedāvātie likuma grozījumi risinātu ST norādītās problēmas.

V.Vītoliņš informē, ka ir notikušas diskusijas ar Valsts policijas kolēģiem par nepieciešamajiem priekšdarbiem šādu normu izpildei un to izmaksām – 100 000 *euro* gadā (iepirkums, mazgāšana, ķīmiskā tīrīšana u.c.). Šobrīd risinājums tiks rasts no iekšējiem resursiem, bet turpmāk nepieciešamie līdzekļi tiks iekļauti budžetā. Lai varētu atbilstoši sagatavoties, IeM ierosina normas spēkā stāšanos noteikt ar 2023. gada 1. janvāri.

J.Rancāns dod vārdu JB pārstāvjiem.

L.Millere informē, ka sīkāk par šo iniciatīvu komentēs M.Birģelis, jo viņam ir uzdots gatavot atbildes rakstu tiesai. Atzīmē, ka sakarā ar iespējamā likuma spēkā stāšanās termiņu vairs nav nepieciešamības šo likumprojektu virzīt steidzamības kārtībā. Iespējas sīkāk izdiskutēt piedāvātās normas atbilstību būs uz otro lasījumu.

M.Birģelis atzinīgi novērtē IeM piedāvāto redakciju un V.Vītoliņa komentāru; uzskata, ka šāda redakcija minimizētu Saeimas riskus ST. Aktualizē nepieciešamību ievērot Satversmes 95.pantu. JB vārdā aicina konceptuāli atbalstīt likumprojekta iniciatīvu, bet uz otro lasījumu izvērst plašāku diskusiju par konkrēto saturu.

J.Rancāns dod vārdu Tiesībsarga biroja pārstāvjiem.

S.Tivaņenkova apliecina Tiesībsarga atbalstu piedāvātajai redakcijai un tās atbilstībai cilvēktiesību normām.

J.Rancāns aicina komisijas deputātus uzdot jautājumus un izteikt viedokļus par sagatavoto likumprojektu.

 **M.Možvillo** atgādina par nepieciešamību ievērot ST lēmumu lietā Nr. 2018-25-01 par cilvēktiesību normu ievērošanu attiecībā par vienlīdzīgu attieksmi vīriešu un sieviešu ieslodzījuma vietās, kas ir Tieslietu ministrijai (turpmāk – TM) dots uzdevums. Tas ir jautājums par Latvijas Sodu izpildes kodeksa (turpmāk – LSIK) 50.4 pantu.

J.Rancāns atgādina, ka šobrīd apspriežamais jautājums ir par komisijas jaunu likumdošanas iniciatīvu. Aicina turpmāk ar izsludināto darba kārtību nesaistītus jautājumus izskatīt sadaļā “Dažādi”.

E.Šnore interesējas par personu skaitu gadā, uz kurām attiektos izskatāmās normas, kā arī par nosaukto izmaksu – 100 000 *euro* – atbilstību šiem pasākumiem. Jautājums V.Vītoliņam.

V.Vītoliņš informē, ka aptuvenais šādu personu skaits ir 25 tūkst. gadā. Komentē naudas līdzekļu izlietojumu: 19 tūkst. *euro* spilvenu un dvieļu iegādei; 75 tūkst. *euro* spilvenu un dvieļu mazgāšanai, ķīmiskajai tīrīšanai un dezinfekcijai. Šobrīd līdzekļi tiks ņemti no iekšējiem resursiem.

J.Rancāns apkopo uzklausīto informāciju, norāda uz pievienoto likumprojekta anotāciju. Aicina atbalstīt izskatīto iniciatīvu kā komisijas likumprojektu iesniegšanai Saeimā, kā arī atbalstīt šo likumprojektu pirmajā lasījumā bez atkārtotas izskatīšanas komisijā. Aicina par to balsot.

*Balsojums: par – 9 (J.Rancāns, E.Šnore, A.Bašķis, R.Bergmanis, I.Klementjevs, A.Latkovskis, M.Možvillo, M.Šteins, A.Zakatistovs); pret – 0; atturas – 0. Likumprojekts vienbalsīgi atbalstīts.*

J.Rancāns aicina noteikt priekšlikumu iesniegšanas termiņu.

*V.Vītoliņš, L.Millere, M.Birģelis un komisijas deputāti vienojas par 2 nedēļu termiņu.*

J.Rancāns aicina ievēlēt ziņotāju Saeimas sēdē par šo likumprojektu. Piesakās būt par referentu. Aicina par to nobalsot.

*Balsojums: par – 9 (J.Rancāns, E.Šnore, A.Bašķis, R.Bergmanis, I.Klementjevs, A.Latkovskis, M.Možvillo, M.Šteins, A.Zakatistovs); pret – 0; atturas – 0.*

**LĒMUMS:**

- atbalstīt komisijas sagatavoto likumprojektu **“Grozījums Aizturēto personu turēšanas kārtības likumā”**;

- lūgt Saeimas Prezidiju iekļaut Saeimas sēdes darba kārtībā minēto likumprojektu;

- lūgt minēto likumprojektu nodot tikai Aizsardzības, iekšlietu un korupcijas novēršanas komisijai, nosakot, ka tā ir atbildīgā komisija;

- saskaņā ar Saeimas kārtības ruļļa 86. panta trešo daļu, lūgt virzīt likumprojektu izskatīšanai Saeimas sēdē pirmajā lasījumā bez atkārtotas izskatīšanas atbildīgajā komisijā;

- noteikt priekšlikumu iesniegšanas termiņu 2. lasījumam – 2 nedēļas;

- noteikt deputātu J.Rancānu par ziņotāju Saeimas sēdē par minēto likumprojektu.

**2. Imigrācijas likums (1176/Lp13) 1. lasījums.**

**J.Rancāns** akcentē, ka izskatāmais ir jauns Imigrācijas likums. Dod vārdu Pilsonības un migrācijas lietu pārvaldes (turpmāk – PMLP) pārstāvjiem.

**M.Roze** demonstrē PMLP prezentāciju **“Likumprojekts “Imigrācijas likums”**” *(prezentācijas materiāls – protokola pielikumā)* un komentē izskatāmo likumprojektu. Atzīmē, ka likumprojekta izstrādē un saskaņošanā ir ieguldīts liels un ilgstošs darbs. Īsumā komentē būtiskos jaunos momentus – tiek precizētas jau esošas normas un ieviestas jaunas, pārskatīti lietotie jēdzieni, izslēgtas deklaratīvas normas, kā arī ietverti grozījumi saistībā ar piecām ES direktīvām.

M.Roze akcentē būtiskos likumprojektā ietvertos vispārīgos nosacījumus:

- likumprojektā iekļauti gan būtiski jauni nosacījumi (piemēram, ārzemnieku integrācija), gan precizēti šobrīd spēkā esošie;

- tiek pārskatītas jēdzienu definīcijas;

- no likumprojekta tiek izslēgtas normas, kas šobrīd tiek dublētas pašā likumā vai citos normatīvajos aktos, vai ir deklaratīvas;

- iekļauta norma, kas atļauj migrācijas procesā iesaistītajām iestādēm veikt datu apstrādi.

**M.Roze komentē dažādu legālās migrācijas aspektu tvērumu likumprojektā. Jautājumā par ārzemnieku uzaicināšanu un vīzām kā būtiskus momentus atzīmē:**

**- uzaicinātāja atbildības pastiprināšanos** – personai var liegt tiesības uzaicināt ārzemnieku, ja konstatēti pārkāpumi saistībā ar iepriekš uzaicinātajām personām (nav nodrošināta darba samaksa, nav veikti nodokļu maksājumi, ārzemnieka uzturēšanās neatbilst norādītajam mērķim);

- ilgtermiņa vīzas atteikuma pamati tiek vienādoti ar Šengenas Vīzu kodeksā iekļautajiem īstermiņa vīzas atteikuma pamatiem;

- tiek paredzēta depozīta iemaksa gadījumos, kad ārzemnieks apstrīd Latvijas vēstniecībā pieņemto lēmumu par vīzas atteikumu (jauna norma).

**M.Roze informē par būtisko uzturēšanās atļauju piešķiršanas regulējumā:**

**- a**tbilstoši ES direktīvai 2003/109 mainīts pastāvīgās uzturēšanās atļaujas piešķiršanas princips – pastāvīgās uzturēšanās atļauju paredzēts piešķirt tikai tādām personām, kas piecus gadus uzturējušās Latvijā, nepārsniedzot atļauto prombūtnes laiku, turklāt ir apguvušas valsts valodu un kam ir regulāri un pietiekami finanšu līdzekļi. Šis nosacījums attieksies uz Latvijas nepilsoņiem, bēgļa vai repatrianta statusa ieguvējiem un nepilngadīgajiem bērniem;

- lai saglabātu personu tiesības uz sociālo palīdzību un veselības aizsardzību, jāveic grozījumi arī šīs jomas regulējošajos normatīvajos aktos. Likumprojekta anotācijā tie ir nosaukti.

**Jautājumā par termiņuzturēšanās atļaujām (turpmāk – TUA) tiek i**zslēgti atsevišķi uzturēšanās atļaujas pieprasīšanas pamati, tajā skaitā:

- nekustamā īpašuma iegāde;

- ieguldījums kredītiestādē (pēc komisijas lūguma);

- bezprocentu valsts vērtspapīru iegāde.

Projekta pārejas noteikumi paredz iespēju personām, kas saņēmušas uzturēšanās tiesības līdz projekta spēkā stāšanās brīdim, turpināt uzturēties Latvijas Republikā, kamēr pastāv veiktais ieguldījums; tiek ievērota tiesiskā paļāvība.

**Likumprojektā i**ekļauti arī vairāki nosacījumi administratīvās procedūras vienkāršošanai, piemēram:

- tiek izslēgta TUA reģistrācija, paredzot atļaujas izsniegšanu uz garāku termiņu (vairākām kategorijām – uz diviem gadiem pašreizējā viena gada vietā) un atļaujas vienkāršotu atkārtotu pieprasīšanu;

- tiek paredzēta iespēja visām personām, kas likumīgi uzturas Latvijas Republikā, šeit iesniegt dokumentus uzturēšanās atļaujas pieprasīšanai, neizceļojot uz savu mītnes valsti;

- tiek noteikts maksimālais uzturēšanās atļaujas lēmuma pieņemšanas termiņš – četri mēneši (šobrīd – atbilstoši Administratīvā procesa likumā noteiktajam – līdz vienam gadam).

Likumprojekts papildināts ar jaunu sadaļu “Ārzemnieku integrācija”, kas ietver to ārzemnieku, kuru uzturēšanās Latvijā pārsniedz trīs gadus, pienākumu piedalīties agrīnās integrācijas pasākumos:

- latviešu valodas kursos;

- kultūras ievirzes kursos.

Ja finansējumam nav pieejami ES fondi, dalību kursos ārzemnieks finansē no personīgajiem līdzekļiem.

Par integrācijas pienākuma neievērošanu paredzēta administratīvā atbildība – naudas sods līdz 120 naudas soda vienībām.

Tiek regulēta arī ārzemnieku izraidīšanas procedūra. M.Roze komentē raksturīgākos gadījumus:

- atgriešanas procedūrā tāpat kā patvēruma procedūrā tiek paredzēta atgriešanas lēmuma pārsūdzība vienā tiesas instancē, nodrošinot Atgriešanas direktīvā paredzēto iespēju ar vienu lēmumu noslēgt patvēruma procedūru un uzsākt atgriešanas procedūru;

- tiek paredzēts, ka ārzemnieks ir tiesīgs lūgt valsts nodrošināto juridisko palīdzību gadījumā, ja vēlas pārsūdzēt aizturēšanas lēmumu.

Minētais papildinājums iekļauts, pamatojoties uz Šengenas novērtēšanas komisijas ziņojumā (2018. gads) izdarīto secinājumu, ka ārzemniekam jābūt pieejamai valsts nodrošinātai juridiskai palīdzībai ne tikai atgriešanas lēmuma pārsūdzības gadījumā, bet arī pārsūdzot aizturēšanas lēmumu.

M.Roze uzsver, ka likums ir ļoti apjomīgs, un saistībā ar to vēl būs jāizstrādā 32 Ministru kabineta noteikumi (turpmāk – MK), jāveic grozījumi 5 likumos un vienos MK noteikumos.

Ievērojot apjomīgo saistīto normatīvo aktu skaitu, kam jāstājas spēkā vienlaikus ar Imigrācijas likumu, projektā jāparedz, ka likums stājas spēkā ne ātrāk kā sešus mēnešus pēc tā pieņemšanas.

**J.Rancāns** pateicas par uzskatāmo informāciju, aicina JB pārstāvjus izteikties par likumprojektu.

**M.Birģelis** JB vārdā apliecina, ka nav konceptuālu iebildumu par šo likumprojektu. Ņemot vērā likumprojekta apjomu un saistību ar ES tiesību aktiem, lūdz garāku priekšlikumu iesniegšanas termiņu – vismaz līdz 2022. gada 1. februārim.

**J.Rancāns** aicina deputātus uzdot jautājumus un izteikt komentārus par izskatāmo likumprojektu. Dod vārdu E.Šnorem.

**E.Šnore** uzdod jautājumu M.Rozei par jaunā likumprojekta kontekstu ar šābrīža aktuālajiem notikumiem uz valsts robežas; par rīcību ar Latvijā nokļuvušajiem un no Muceniekiem slepus aizbēgušajiem robežpārkāpējiem. Interesējas, vai Latvijas valstij ir iespēja ar negatīvu rezultātu pārtraukt procedūru gadījumos, kad cilvēks ir pieprasījis patvērumu, bet, nesagaidot lēmumu, aizbēdzis uz tālāku Eiropas valsti.

**M.Roze** paskaidro, ka šāda kārtība jau ir ietverta Patvēruma likumā; tiek pārtraukta pieprasījuma izskatīšana, bet 9 mēnešu laikā personai vēl ir tiesības atkārtoti pieprasīt atjaunot procedūru. Šajos gadījumos ir no jauna jāizvērtē situācija, iespējamie draudi šai personai.

**J.Rancāns** atzīmē, ka aktualizētais jautājums ir pietiekami nozīmīgs, lai kādā komisijas sēdē tam pievērstos padziļināti.

Aicina valsts drošības iestāžu pārstāvjus *(ir uzaicināti uz sēdi, bet nav pieslēgušies)* izteikties par Imigrācijas likumu, kā arī aicina ministriju pārstāvjus izteikt viedokli pēc vēlēšanās. Konstatē, ka ministriju pārstāvjiem šobrīd nav papildu komentāru. Dod vārdu Tiesībsarga biroja pārstāvei.

**S.Tivaņenkova** apliecina Tiesībsarga konceptuālu atbalstu likumprojektam, bet lūdz atbilstoši JB ieteikumam noteikt garāku priekšlikumu iesniegšanas termiņu. Atzīmē likuma apjomu un nepieciešamību izdiskutēt vairākus tā aspektus, lai konstatētu, vai jaunais likums sasniedz tam noteikto mērķi. Akcentē integrācijas jautājumus, izraidīšanas aspektus, ģimeņu apvienošanas problēmas.

Atzīmē arī šī likuma sasaisti ar citiem likumiem. Interesējas par stadiju, kādā atrodas saistīto normatīvo aktu izstrāde, jo ir nepieciešams redzēt visu savstarpējo sasaisti.

**M.Roze** paskaidro, ka citu likumu izstrāde nav iespējama pirms deputāti nav apliecinājuši konceptuālu atbalstu šim likumprojektam. Visas ministrijas ir informētas par jaunajām iniciatīvām. Nav informācijas par konkrētu gatavību.

Jautājumā par priekšlikumu iesniegšanas termiņu M.Roze akcentē, ka 1. februāris nav pietiekams tik apjomīgam likumprojektam. Aicina par termiņu noteikt februāra beigas.

**J.Rancāns** iesaka noteikt termiņu 28. februāri.

*PMLP, JB un Tiesībsarga pārstāvjiem, kā arī komisijas deputātiem nav iebildumu.*

**J.Rancāns** dod vārdu domnīcas PROVIDUS pārstāvei.

**I.Raubiško** informē, ka PROVIDUS kopā ar citām migrācijas jomā strādājošām nevalstiskajām organizācijām arī vēlētos sniegt komentārus un ierosinājumus jaunā likumprojekta pilnveidei. Atbalsta 2022. gada februāra beigas kā termiņu priekšlikumu sniegšanai. Piekrīt Tiesībsarga pārstāves norādītajām jomām, par kurām nepieciešama padziļināta diskusija.

**J.Rancāns aicina nevalstiskās organizācijas rakstīt komisijai priekšlikumus šim likumprojektam. Tie atbalsta gadījumā varētu būt pamats komisijas priekšlikumu veidošanai.**

**Aicina komisiju balsot par atbalstu likumprojektam “Imigrācijas likums” (1176/Lp13) pirmajā konceptuālajā lasījumā.**

*Balsojums: par – 8 (J.Rancāns, E.Šnore, A.Bašķis, R.Bergmanis, I.Klementjevs, M.Možvillo, M.Šteins, A.Zakatistovs); pret – 0; atturas – 0; nepiedalās – 1 (A.Latkovskis). Likumprojekts atbalstīts.*

J.Rancāns aicina komisiju izvirzīt ziņotāju Saeimas sēdē par šo likumprojektu

E.Šnore piesakās par referentu.

J.Rancāns aicina komisiju par to nobalsot.

*Notiek diskusija par ziņotāja par likumprojektu Saeimas sēdē noteikšanas kārtību. J.Rancāns atsaucas uz Saeimas kārtības ruļļa normām. Komisija vienojas, ka gadījumos, kad ziņotājs piesakās brīvprātīgi, par to balsojumu nerīkot.*

*Komisijai nav iebildumu pret E.Šnores kandidatūru.*

**LĒMUMS:**

- konceptuāli atbalstīt likumprojektu **“Imigrācijas likums”** **(Nr.1176/Lp13)** un virzīt to izskatīšanai Saeimas sēdē pirmajā lasījumā;

- noteikt priekšlikumu iesniegšanas termiņu 2. lasījumam – 2022. gada 28. februāri;

- noteikt deputātu E.Šnori par ziņotāju Saeimas sēdē par minēto likumprojektu.

**3. Savienības pilsoņu un viņu ģimenes locekļu ieceļošanas un uzturēšanās Latvijas Republikā likums (1177/Lp13) 1. lasījums.**

**J.Rancāns** informē, ka izskatāmais ir jauns likums. Dod vārdu M.Rozei komentāram.

**M.Roze** sniedz īsu informāciju par likumprojektu. Atzīmē, ka šajā likumā ir atsevišķi izdalītas normas, kuras attiecas uz ES pilsoņu un viņi ģimenes locekļu uzturēšanos Latvijas Republikā. Šīs normas jau ir spēkā esošas MK noteikumos, kuri izdoti saistībā ar spēkā esošo Imigrācijas likumu, bet šeit tās tiek apkopotas vienā atsevišķā likumā, lai jauno Imigrācijas likumu nepadarītu nevajadzīgi smagnēju. Eiropas Komisija ir vairākkārt norādījusi, ka šīm normām ir jābūt ietvertām likumā. Būtiskais regulējums jau ir noteikts direktīvās.

Abi likumi veido vienu veselumu, tie ir jāizskata kopā.

**J.Rancāns** pateicas par informāciju, aicina JB pārstāvjus izteikties par likumprojektu.

**M.Birģelis** JB vārdā apliecina, ka nav konceptuālu iebildumu par šo likumprojektu. Tāpat kā Imigrācijas likumam lūdz garāku priekšlikumu iesniegšanas termiņu, abiem likumprojektiem saskaņotu.

**J.Rancāns dod vārdu Tiesībsarga pārstāvei.**

**S.Tivaņenkova** apliecina Tiesībsarga konceptuālu atbalstu likumprojektam, bet lūdz atbilstoši JB ieteikumam noteikt garāku priekšlikumu iesniegšanas termiņu.

**J.Rancāns** aicina deputātus izteikties par izskatāmo likumprojektu.

*Deputātiem un pārējiem sēdes dalībniekiem nav komentāru.*

**J.Rancāns aicina komisiju balsot par atbalstu likumprojektam** “Savienības pilsoņu un viņu ģimenes locekļu ieceļošanas un uzturēšanās Latvijas Republikā likums” **(1177/Lp13) pirmajā konceptuālajā lasījumā.**

*Balsojums: par – 9 (J.Rancāns, E.Šnore, A.Bašķis, R.Bergmanis, I.Klementjevs, A.Latkovskis, M.Možvillo, M.Šteins, A.Zakatistovs); pret – 0; atturas – 0. Likumprojekts vienbalsīgi atbalstīts.*

**J.Rancāns** iesaka noteikt priekšlikumu iesniegšanas termiņu 28. februāri; tāpat kā Imigrācijas likumam.

*PMLP, JB un Tiesībsarga pārstāvjiem, kā arī komisijas deputātiem nav iebildumu.*

E.Šnore piesakās par referentu.

*Deputātiem nav iebildumu.*

**LĒMUMS:**

- konceptuāli atbalstīt likumprojektu **“Savienības pilsoņu un viņu ģimenes locekļu ieceļošanas un uzturēšanās Latvijas Republikā likums”** **(Nr.1177/Lp13)** un virzīt to izskatīšanai Saeimas sēdē pirmajā lasījumā;

- noteikt priekšlikumu iesniegšanas termiņu 2. lasījumam – 2022. gada 28. februāri;

- noteikt deputātu E.Šnori par ziņotāju Saeimas sēdē par minēto likumprojektu.

4. Dažādi.

J.Rancāns aicina izrunāt deputāta M.Možvillo ierosināto jautājumu par ST spriedumu saistībā ar LSIK. Dod vārdu K.Ķipēnai.

K.Ķipēna TM vārdā informē, ka kopš ST sprieduma spēkā stāšanās brīža ieslodzītajiem vīriešiem tiek nodrošinātas tieši tādas pat tiesības kā ieslodzītajām sievietēm. Atzīmē arī, ka š.g. 15. jūnijā Saeima pieņēma attiecīgus grozījumus LSIK, kā rezultātā LSIK tika papildināts ar jaunu pārejas noteikumu 38.punktu. Šajā punktā tika noteikti iekšējās kārtības noteikumi ieslodzījuma vietās, kā organizēt ST spriedumam atbilstošu kārtību, lai novērstu diskrimināciju.

TM uzskata, ka ST spriedums ir ieviests no tā spēkā stāšanās datuma, bet realitātē ir izveidojusies situācija, ka vienāds tiesību apjoms pastāv gan slēgta tipa, gan daļēji slēgta tipa cietumos. Tas pamato TM sakarā ar ST sprieduma izpildi paustās bažas. Lai situāciju sakārtotu, nākamajā gadā Saeimā tiks iesniegts likumprojekts problēmas risināšanai.

K.Ķipēna pauž gatavību detalizētāku informāciju par šo jautājumu nosūtīt deputātam M.Možvillo uz e-pastu.

J.Rancāns atzinīgi novērtē TM paveikto jautājuma sakārtošanā.

M.Možvillo ir apmierināts ar saņemto skaidrojumu.

J.Rancāns dod vārdu A.Latkovskim.

A.Latkovskis aicina pārskatīt jautājumu par personas identitāti apliecinošu dokumentu tvēruma paplašināšanu gadījumos, kad to nepieciešams uzrādīt komplektā ar sadarbspējīgo sertifikātu. Veikala apmeklējumam varētu pietikt ar autovadītāja apliecību, ne tikai ID karti vai pasi. Iesaka komisijai nākt ar šādu iniciatīvu grozījumiem MK noteikumos. Tas atvieglotu cilvēkiem dzīvi.

J.Rancāns aicina TM pārstāvjus apsvērt ieteikto iniciatīvu.

K.Ķipēna apsola par to informēt TM kolēģi S.Armaganu.

M.Možvillo iesaka apsvērt arī citu Latvijas Republikas vārdā izdotu apliecību, kurās ir personas kods, vārds, uzvārds un fotogrāfija, izmantošanu kopā ar sertifikātu.

*J.Rancāns un pārējie komisijas locekļi atbalsta A.Latkovska un M.Možvillo ieteikumus.*

J.Rancāns pateicas visiem par darbu un slēdz sēdi.

Sēde pabeigta plkst. 11.12.

Komisijas priekšsēdētājs (paraksts\*) J.Rancāns

Komisijas sekretārs (paraksts\*) E. Šnore